Wat is jou enigste troos in lewe en dood? – Titus 2:11-14 – Bybelskool
Written by Chris van Wyk on Mar 8, 2019 . Posted in Wie is God?.
Die liefdevolle goedheid van God wat verlossing bring, het inderdaad vir almal sigbaar geword. Dit voed ons op om die goddelose leefstyl en die wêreldse begeertes af te lê en gebalanseerd, volgens die wil van God en toegewyd aan Hom, in die huidige tyd te leef. Ondertussen sien ons daarna uit dat die wonderlike hoop wat ons koester, 'n werklikheid sal word en dat die heerlikheid van ons groot God en Verlosser, Jesus Christus, sigbaar sal word. Hy het sy lewe vir ons gegee om ons los te koop van alles wat voor God verkeerd is, en om ons te reinig van alle sonde sodat ons sy volk kan wees wat net aan Hom behoort, entoesiasties om die goeie te doen. (NLV)
1. God se genade/goedheid is bedoel vir ons verlossing. Dit voed ons op om twee goed af te lê: die goddelose leefstyl van hierdie wêreld en die begeertes wat vir die wêreld belangrik is. Wat sê Paulus hier vir jou oor jou eie leefstyl en begeertes?
2.God se genade voed ons ook op om drie goed op te neem: om selfbeheers (gebalanseerd), regverdig (volgens God se wil) en vroom (toegewyd aan Hom) te leef. Dit is die drie basiese gedragspatrone van kinders van die Here: teenoor onsself, teenoor ander, en teenoor God. Wat wil die Here vir jou hierdeur prakties leer?
3. Lees die verse later vandag weer om jou te herinner dat jy in die leerskool van Christus is. Hy koop ons nie net los van die sondes nie, maar reinig ons van alle sonde, sodat ons kan leef soos God dit wil.
4. Jy kan later vanaand die gedeelte weer lees in die konteks van Titus 2 sowel as my bydrae daaroor: Titus 2:1-15 – Gesonde leer.